Dr Alexanderzug (au Alexanderfäldzug) isch d Bezäichnig für e zääjöörig Erooberigsfäldzug vom makedonische Köönig Alexander em Groosse. Er isch Däil vom Perserchrieg, wo si Vater Philipp II. vo Makedonie aagfange het und isch vom Früelig 334 bis Merz 324 v. d. Z. gange. Dr Alexander het mit ere relativ chliine Armee uf däm Fäldzuug groossi Erfolg chönne fiire, dank dr Armee, wo vom Philipp usgezäichnet usbildet worde isch, und dank sim persönlige Talänt.